b'\n_START_ARTICLE_\nVelikih pet faktorjev osebnosti\n_START_PARAGRAPH_\nVelikih pet faktorjev osebnosti (angle\xc5\xa1ko Big Five) je najpopularnej\xc5\xa1i dimenzionalni model osebnosti. Model vsebuje razne instrumente, s pomo\xc4\x8djo katerih lahko merimo pet velikih faktorskih dimenzij. Sestavljajo ga ekstravertnost, sprejemljivost, vestnost, nevroticizem in odprtost.\n_START_SECTION_\nZgodovina\n_START_PARAGRAPH_\nVeliko psihologov se je obrnilo k jeziku kot izhodi\xc5\xa1\xc4\x8de za oblikovanje taksonomije, za\xc4\x8delo s Klagesom (1926; v Avsec, 2007) ter Allportom in Odbertom (1936; v Avsec, 2007). Izhodi\xc5\xa1\xc4\x8de za to vrsto taksonomije je leksi\xc4\x8dna hipoteza (Saucier in Goldberg, 2001; v Avsec, 2007). Leksi\xc4\x8dna hipoteza predpostavlja, da se je ve\xc4\x8dina pomembnih fenotipskih lastnosti vkodirala v jezik. Bolj kot je neka lastnost vkodirana v na\xc5\xa1 jezik, bolj naj bi bila ta lastnost pomembna. Najbolj pomembne lastnosti lahko spreminjamo v najmanj\xc5\xa1i meri, oziroma so te lastnosti najbolj univerzalne, hkrati pa se te lastnosti pojavljajo v ve\xc4\x8d razli\xc4\x8dnih jezikih. Izrazi, ki opisujejo posameznika, se nana\xc5\xa1ajo na fenotip, torej opazne, vidne lastnosti, in ne na genotip, torej lastnosti, ki so v ozadju in so vzroki teh razlik (Avsec, 2007)._NEWLINE_Allport in Odbert (1936; Avsec, 2007) sta prva sistemati\xc4\x8dno izvedla raziskavo leksike izrazov, ki se nana\xc5\xa1ajo na osebnost. Iz slovarja sta izbrala prav vse izraze, ki se uporabljajo, da lo\xc4\x8dimo vedenje enega posameznika od drugega. Na popolnem seznamu je kar 17.954 izrazov, ki sta jih razvrstila v \xc5\xa1tiri kategorije osebnostnih lastnosti. Te kategorije so: kategorija za\xc4\x8dasnih stanj, razpolo\xc5\xbeenj in aktivnosti(npr. navdu\xc5\xa1en, prestra\xc5\xa1en\xe2\x80\xa6), kategorijo vrednostno mo\xc4\x8dno naravnanih ocen osebnega statusa in ugleda(odli\xc4\x8den, vreden, povpre\xc4\x8den\xe2\x80\xa6) in kategorijo fizi\xc4\x8dnih lastnosti, sposobnosti in talentov, ki nimajo direktne povezave z osebnostjo. Kasneje je s tem delom nadaljeval tudi Cattell, ki je zdru\xc5\xbeil 4500 izrazov, povezanih z o\xc5\xbejo kategorijo osebnostnih lastnosti. S faktorsko analizo je nadalje dobil 12 oz. 16 faktorjev. Prepri\xc4\x8dan je bil, da je pet faktorjev absolutno premalo za celosten opis osebnosti, toda vse kasnej\xc5\xa1e raziskave, ki so uporabile njegov seznam 35 bipolarnih lastnosti, so potrdile obstoje petih faktorjev in ni\xc4\x8d ve\xc4\x8d (Avsec, 2007).'